Source: http://muhaz.org/privind-definirea-conceptului-de-produse-originare-i-metodele.html
Timestamp: 2019-12-06 16:44:34+00:00
Document Index: 24639236

Matched Legal Cases: ['Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'Articolul 13', 'Articolul 14', 'Articolul 15', 'Articolul 16', 'Articolul 17', 'Articolul 18', 'Articolul 19', 'Articolul 20', 'Articolul 21', 'Articolul 22', 'Articolul 23', 'Articolul 24', 'Articolul 25', 'Articolul 26', 'Articolul 27', 'Articolul 28', 'Articolul 29', 'Articolul 30', 'Articolul 31', 'Articolul 32', 'Articolul 33', 'Articolul 34', 'Articolul 35', 'ARTICOLUL 3', 'ARTICOLUL 3', 'articolul 2', 'articolul 6', 'articolul 6', 'articolul 16', 'articolul 6', 'articolul 16', 'articolul 22', 'articolul 16', 'articolul 23', 'articolul 17', 'articolul 17', 'articolul 16', 'articolul 28', 'articolul 33', 'articolul 6', 'articolul 6', 'articolul 16', 'articolul 16', 'articolul 3', 'articolul 13']

Privind definirea conceptului de „produse originare și metodele de cooperare administrativă
Definirea noțiunii de „produse originare”
Articolul 2 Cerințe generale
Articolul 3 Cumulul de origine
Articolul 4 Produse obținute în întregime
Articolul 5 Produse prelucrate sau transformate suficient
Articolul 6 Prelucrări sau transformări insuficiente
Articolul 7 Unitatea care trebuie luată în considerare
Articolul 8 Accesorii, piese de schimb și utilaje
Articolul 9 Seturi
Articolul 10 Elemente neutre
Articolul 11 Separarea contabilă
Cerințe teritoriale
Articolul 12 Principiul teritorialității
Articolul 13 Nemodificare
Articolul 14 Expoziții
Drawback sau scutirea de taxe vamale
Articolul 15 Interzicerea drawback-ului sau a scutirii de taxe vamale
Declarația de origine
Articolul 16 Cerințe generale
Articolul 17 Condiții pentru întocmirea unei declarații de origine
Articolul 18 Exportator autorizat
Articolul 19 Valabilitatea declarației de origine
Articolul 20 Depunerea declarației de origine
Articolul 21 Importul eșalonat
Articolul 22 Scutiri de la declarația de origine
Articolul 23 Documente justificative
Articolul 24 Păstrarea declarației de origine și a documentelor justificative
Articolul 25 Neconcordanțe și erori formale
Articolul 26 Sume exprimate în euro
Metode de cooperare administrativă
Articolul 27 Cooperarea între autoritățile competente
Articolul 28 Verificarea declarațiilor de origine
Articolul 29 Anchete administrative
Articolul 30 Soluționarea litigiilor
Articolul 31 Sancțiuni
Articolul 32 Aplicarea prezentului protocol
Articolul 33 Condiții speciale
Articolul 34 Modificarea prezentului protocol
Articolul 35 Dispoziții tranzitorii privind mărfurile aflate în tranzit sau în antrepozit
NOTE INTRODUCTIVE LA LISTA DIN ANEXA B
LISTA PRELUCRĂRILOR SAU TRANSFORMĂRILOR CARE TREBUIE APLICATE MATERIALELOR NEORIGINARE PENTRU CA PRODUSUL FABRICAT SĂ POATĂ DOBÂNDI CARACTERUL ORIGINAR
ANEXA B(a):
ADDENDUM LA ANEXA B
MATERIALE EXCLUSE DE LA CUMULUL PREVĂZUT LA ARTICOLUL 3 ALINEATUL (2)
ANEXA D:
PRODUSE MENȚIONATE LA ARTICOLUL 3 ALINEATUL (9) PENTRU CARE MATERIALELE ORIGINARE DINTR-O ȚARĂ MEMBRĂ ASEAN SUNT CONSIDERATE MATERIALE ORIGINARE DINTR-O PARTE
ANEXA E:
TEXTUL DECLARAȚIEI DE ORIGINE
DECLARAȚIA COMUNĂ privind Principatul Andorra
DECLARAȚIA COMUNĂ privind Republica San Marino
DECLARAȚIA COMUNĂ privind revizuirea regulilor de origine incluse în Protocolul nr. 1
(a) „țară membră ASEAN” înseamnă un stat membru al Asociației Națiunilor din Asia de Sud-Est care nu este parte la prezentul acord;
(b) „capitole”, „poziții” și „subpoziții” înseamnă capitolele, pozițiile și subpozițiile utilizate în nomenclatura care constituie Sistemul armonizat, cu modificările efectuate în temeiul recomandării din 26 iunie 2004 a Consiliului pentru cooperare vamală;
(c) „clasificat” se referă la clasificarea unui produs sau a unui material la un anumit capitol sau o anumită poziție sau subpoziție din Sistemul armonizat;
(d) „transport” înseamnă produsele care fie sunt expediate simultan de la un exportator la un destinatar, fie sunt însoțite de un singur document de transport acoperind transportul lor de la exportator la destinatar sau, în absența unui astfel de document, de o singură factură;
(e) „valoarea în vamă” înseamnă valoarea stabilită în conformitate cu Acordul privind determinarea valorii în vamă;
(f) „preț franco fabrică” înseamnă prețul plătit pentru produs franco fabrică producătorului în întreprinderea căruia s-a efectuat ultima prelucrare sau transformare, cu condiția ca prețul să includă valoarea tuturor materialelor utilizate și toate celelalte costuri de producție aferente, din care se scad orice taxe interne care sunt sau pot fi restituite atunci când produsul obținut este exportat.
În cazul în care prețul efectiv plătit nu reflectă toate costurile aferente fabricării produsului suportate efectiv în Uniune sau în Singapore, prețul franco fabrică înseamnă suma tuturor acestor costuri, din care se scad orice taxe interne care sunt sau pot fi restituite atunci când produsul obținut este exportat;
(g) „materiale fungibile” înseamnă materiale de aceeași natură și calitate comercială, care au aceleași caracteristici tehnice și fizice și nu pot fi distinse unele de altele odată ce sunt încorporate în produsul finit;
(h) „mărfuri” înseamnă materiale și produse;
(i) „fabricare” înseamnă orice tip de prelucrare sau transformare, inclusiv asamblarea;
(j) „material” înseamnă orice ingredient, orice materie primă, orice componentă sau parte etc., utilizat(ă) la fabricarea unui produs;
(k) „produs” înseamnă produsul obținut, chiar dacă este destinat utilizării ulterioare în cursul unei alte operațiuni de fabricare; și
(l) „valoarea materialelor” înseamnă valoarea în vamă în momentul importului a materialelor neoriginare utilizate sau, dacă aceasta nu este cunoscută și nu poate fi stabilită, primul preț verificabil plătit pentru aceste materiale în Uniune sau în Singapore.
2. În sensul alineatului (1) litera (f), dacă ultima prelucrare sau transformare a fost subcontractată unui producător, termenul „producător” poate desemna întreprinderea care a angajat subcontractantul.
Pentru scopurile prezentului acord, se consideră că următoarele produse sunt originare dintr-o parte:
(a) produsele obținute în întregime în una dintre părți, în sensul articolului 4; și
(b) produsele obținute în una dintre părți care conțin materiale ce nu au fost obținute în întregime în acea parte, cu condiția ca aceste materiale să fi fost supuse în partea respectivă la suficiente prelucrări sau transformări în sensul articolului 5.
Cumulul de origine
1. Prin derogare de la articolul 2 (Cerințe generale), produsele sunt considerate ca fiind originare din una dintre părți dacă sunt obținute în acea parte prin încorporarea unor materiale originare din cealaltă parte, cu condiția ca prelucrarea sau transformarea realizată să nu se limiteze la operațiunile menționate la articolul 6 (Prelucrări sau transformări insuficiente). Nu este necesar ca materialele din cealaltă parte să fi făcut obiectul unor operațiuni de prelucrare sau transformare suficiente.
2. Materialele originare dintr-o țară membră ASEAN care aplică cu Uniunea un acord preferențial în conformitate cu articolul XXIV din GATT 1994 sunt considerate materiale originare din una dintre părți atunci când sunt încorporate într-un produs obținut în acea parte, cu condiția să fi făcut obiectul unor prelucrări sau transformări în partea respectivă care nu se limitează la operațiunile menționate la articolul 6 (Prelucrări sau transformări insuficiente).
3. Pentru scopurile alineatului (2), originea materialelor se determină în conformitate cu regulile de origine aplicabile în cadrul acordurilor preferențiale ale Uniunii cu aceste țări.
4. Pentru scopurile alineatului (2), caracterul originar al materialelor exportate din una dintre țările membre ASEAN către o parte pentru a fi utilizate în prelucrări și transformări ulterioare se stabilește printr-o dovadă de origine pe baza căreia aceste materiale ar putea fi exportate direct către Uniune.
5. Cumulul prevăzut la alineatele (2)-(7) se poate aplica numai dacă:
(a) țările membre ASEAN implicate în dobândirea caracterului originar s-au angajat:
(i) să respecte prezentul protocol sau să asigure respectarea acestuia; și
(ii) să instituie cooperarea administrativă necesară pentru a garanta punerea în aplicare corectă a prezentului protocol atât în ceea ce privește relațiile cu Uniunea, cât și relațiile dintre ele;
(b) angajamentele prevăzute la litera (a) au fost notificate Uniunii.
6. Declarațiile de origine emise în aplicarea alineatului (4) trebuie să cuprindă una dintre următoarele mențiuni:
(a) „Application of Article 3(2) of Protocol 1 of the EU/Singapore FTA”; sau
(b) „Application du paragraphe 2 de l'article 3 du protocole n° 1 de l'ALE UE/Singapore”.
7. Materialele enumerate în anexa C la prezentul protocol sunt excluse de la cumulul prevăzut la alineatele (2) - (6) dacă la momentul importului produsului:
(a) preferința tarifară aplicabilă materialelor în una dintre părți nu este aceeași pentru toate țările care participă la cumul; și
(b) materialele în cauză ar beneficia, prin cumul, de un tratament tarifar mai favorabil decât cel care li s-ar acorda dacă ar fi exportate direct către una dintre părți.
8. La cererea unei părți, părțile pot, prin decizie a Comitetului pentru vamă instituit în conformitate cu articolul 16.2 (Comitete specializate), să modifice anexa C la prezentul protocol. Orice cerere în acest sens se comunică celeilalte părți cu cel puțin două luni înainte de reuniunea comitetului respectiv.
9. Materialele originare dintr-o țară membră ASEAN sunt considerate materiale originare din una dintre părți atunci când fac obiectul unei transformări ulterioare sau sunt încorporate în unul dintre produsele enumerate în anexa D la prezentul protocol obținute în acea parte, cu condiția să fi făcut obiectul unor prelucrări sau transformări în partea respectivă care nu se limitează la operațiunile menționate la articolul 6 (Prelucrări sau transformări insuficiente).
10. Pentru scopurile alineatului (9), originea materialelor se determină în conformitate cu regulile de origine preferențiale aplicabile țărilor care beneficiază de sistemul generalizat de preferințe (denumit în continuare „SGP”), prevăzute în Regulamentul (CEE) nr. 2454/93 al Comisiei.
11. Pentru scopurile alineatului (9), caracterul originar al materialelor exportate din una dintre țările membre ASEAN către o parte pentru a fi utilizate în prelucrări sau transformări ulterioare se stabilește printr-o dovadă de origine conformă cu regulile preferențiale aplicabile țărilor care beneficiază de SGP, prevăzute în Regulamentul (CEE) nr. 2454/93 al Comisiei.
12. Cumulul prevăzut la alineatele (9)-(13) se poate aplica numai dacă:
13. Declarațiile de origine emise în aplicarea alineatului (9) trebuie să cuprindă una dintre următoarele mențiuni:
(a) „Application of Article 3(9) of Protocol 1 of the EU/Singapore FTA”; sau
(b) „Application du paragraphe 9 de l'article 3 du protocole n° 1 de l'ALE UE/Singapore”.
14. La cererea unei părți, părțile pot, prin decizie a Comitetului pentru vamă instituit în conformitate cu articolul 16.2 (Comitete specializate), să modifice anexa D la prezentul protocol. Orice cerere în acest sens se comunică celeilalte părți cu cel puțin două luni înainte de reuniunea comitetului.
15. Cumulul prevăzut la alineatele (9) - (13) încetează să se aplice atunci când sunt îndeplinite condițiile de la alineatele (2) - (7).
Produse obținute în întregime
1. Se consideră ca fiind obținute în întregime în una dintre părți:
(a) produsele minerale extrase din solul sau de pe fundul mărilor sau oceanelor sale;
(b) plantele și produsele vegetale cultivate sau recoltate de pe teritoriul său;
(c) animalele vii născute și crescute pe teritoriul său;
(d) produsele care provin de la animale vii crescute pe teritoriul său;
(e) produsele care provin de la animale sacrificate născute și crescute pe teritoriul său;
(f) produsele obținute din activități de vânătoare sau pescuit desfășurate pe teritoriul său;
(g) produsele de acvacultură, dacă peștii, crustaceele și moluștele sunt născute și crescute pe teritoriul său;
(h) produsele de pescuit maritim și alte produse extrase din mare în afara apelor teritoriale ale unei părți de către navele sale;
(i) produsele obținute la bordul navelor-fabrică ale părții exclusiv din produsele prevăzute la litera (h);
(j) articolele uzate colectate pe teritoriul său care pot fi utilizate numai pentru recuperarea materiilor prime;
(k) deșeurile provenite din operațiunile de fabricare efectuate pe teritoriul său;
(l) produsele extrase din solul sau din subsolul marin în afara apelor sale teritoriale, cu condiția ca partea să aibă drepturi exclusive de exploatare a respectivelor soluri sau subsoluri; și
(m) produsele fabricate pe teritoriul său exclusiv din produsele cuprinse la literele (a) - (l).
2. Expresiile „navele sale” și „navele-fabrică ale părții” folosite la alineatul (1) literele (h) și (i) nu se aplică decât în cazul navelor și al navelor-fabrică:
(a) care sunt înmatriculate într-un stat membru al Uniunii sau în Singapore;
(b) care navighează sub pavilionul unui stat membru al Uniunii sau al Republicii Singapore; și
(c) care îndeplinesc una dintre următoarele condiții:
(i) sunt deținute în proporție de cel puțin 50% de resortisanți ai unui stat membru al Uniunii sau ai Republicii Singapore;
(ii) sunt deținute de societăți:
(1) care au sediul social și punctul de lucru principal într-un stat membru al Uniunii sau în Singapore și
(2) care sunt deținute în proporție de cel puțin 50% de un stat membru al Uniunii sau de Singapore, de entități publice sau de resortisanți ai unei părți.
Produse prelucrate sau transformate suficient
1. În sensul articolului 2 (Cerințe generale) litera (b), produsele care nu sunt obținute în întregime sunt considerate ca fiind prelucrate sau transformate suficient atunci când sunt îndeplinite condițiile prevăzute în lista din anexa B sau din anexa B(a) la prezentul protocol.
2. Condițiile sus-menționate indică, pentru toate produsele care intră sub incidența prezentului acord, prelucrarea sau transformarea care trebuie să fie efectuată asupra materialelor neoriginare utilizate la fabricarea acestor produse și se aplică exclusiv acestor materiale. Prin urmare, dacă un produs care a dobândit caracterul originar îndeplinind condițiile prevăzute în lista din anexa B sau din anexa B(a) la prezentul protocol este utilizat la fabricarea unui alt produs, condițiile aplicabile produsului în care este încorporat nu i se aplică și nu se ține seama de materialele neoriginare care pot să fi fost utilizate la fabricarea sa.
3. Prin derogare de la alineatul (1) și sub rezerva alineatelor (4) și (5), materialele neoriginare care, conform condițiilor prevăzute în lista din anexa B sau din anexa B(a) la prezentul protocol, nu trebuie utilizate la fabricarea unui anumit produs pot fi totuși utilizate, cu condiția ca valoarea lor totală sau greutatea lor netă stabilită pentru produsul respectiv să nu depășească:
(a) 10% din greutatea produsului, pentru produsele clasificate la capitolele 2 și 4 - 24 din Sistemul armonizat, altele decât produsele pescărești prelucrate de la capitolul 16;
(b) 10% din prețul franco fabrică al produsului pentru celelalte produse, cu excepția produselor clasificate la capitolele 50 - 63 din Sistemul armonizat, pentru care se aplică toleranțele menționate la notele 6 și 7 din anexa A la prezentul protocol.
4. Aplicarea alineatului (3) nu autorizează depășirea procentajelor corespunzătoare conținutului maxim de materiale neoriginare specificate în lista din anexa B la prezentul protocol.
5. Alineatele (3) și (4) nu se aplică produselor obținute în întregime într-o parte în sensul articolului 4 (Produse obținute în întregime). Cu toate acestea, fără a aduce atingere articolului 6 (Prelucrări sau transformări insuficiente) și articolului 7 (Unitatea care trebuie luată în considerare) alineatul (2), toleranța prevăzută la alineatele menționate se aplică totuși sumei tuturor materialelor utilizate la fabricarea unui produs și în privința cărora regula prevăzută în lista din anexa B la prezentul protocol pentru produsul în cauză impune obținerea lor în întregime.
Prelucrări sau transformări insuficiente
1. Fără a aduce atingere alineatului (2), următoarele operațiuni sunt considerate prelucrări sau transformări insuficiente pentru a conferi caracterul originar, indiferent dacă cerințele articolului 5 (Produse prelucrate sau transformate suficient) sunt sau nu îndeplinite:
(a) operațiunile destinate să asigure conservarea în stare bună a produselor în timpul transportului și al depozitării;
(b) divizarea și gruparea coletelor;
(c) spălarea, curățarea; îndepărtarea prafului, a oxidului, a uleiului, a vopselei sau a altor straturi acoperitoare;
(d) călcarea sau presarea textilelor și a articolelor textile;
(e) operațiunile simple de vopsire și șlefuire;
(f) decorticarea și măcinarea parțială sau totală a orezului; lustruirea și glazurarea cerealelor și a orezului;
(g) operațiunile de colorare sau de aromatizare a zahărului sau de formare a bucăților de zahăr; măcinarea totală sau parțială a zahărului cristalizat;
(h) înlăturarea pieliței, scoaterea sâmburilor și cojirea fructelor, nucilor și legumelor;
(i) ascuțirea, simpla măcinare sau simpla tăiere;
(j) cernerea, trierea, sortarea, clasificarea, aranjarea pe categorii, aranjarea pe sortimente (inclusiv alcătuirea de seturi de articole);
(k) simpla îmbuteliere în sticle, doze, flacoane, ambalarea în saci, lăzi, cutii, fixarea pe cartoane sau planșete și orice alte operațiuni simple de ambalare;
(l) aplicarea sau imprimarea pe produse sau pe ambalajele acestora de mărci, etichete, logouri sau de alte semne distinctive similare;
(m) simpla amestecare a produselor, chiar din categorii diferite; amestecarea zahărului cu orice alt material;
(n) simpla adăugare de apă, diluarea, deshidratarea sau denaturarea produselor;
(o) simpla asamblare a părților de articole în vederea constituirii unui articol complet sau demontarea produselor în părți componente;
(p) o combinație de două sau mai multe operațiuni prevăzute la literele (a) - (o); sau
(q) sacrificarea animalelor.
2. În sensul alineatului (1), operațiunile sunt considerate simple dacă nu necesită nici calificări speciale, nici mașini, aparate sau instrumente produse sau instalate special pentru realizarea operațiunilor respective.
3. Toate operațiunile efectuate în Uniune sau în Singapore asupra unui anumit produs sunt luate în considerare împreună atunci când se stabilește dacă prelucrarea sau transformarea suferită de acel produs trebuie considerată ca fiind insuficientă în sensul alineatului (1).
Unitatea care trebuie luată în considerare
1. Unitatea care trebuie luată în considerare în scopul aplicării dispozițiilor prezentului protocol este produsul considerat ca unitate de bază pentru determinarea clasificării pe baza nomenclaturii Sistemului armonizat.
2. În cazul în care un transport constă într-un număr de produse identice clasificate la aceeași poziție din Sistemul armonizat, dispozițiile prezentului protocol se aplică fiecărui articol luat în considerare în mod individual.
Atunci când, conform regulii generale 5 pentru interpretarea Sistemului armonizat, ambalajul este clasificat împreună cu produsul pe care îl conține, el este luat în considerare în scopul determinării originii.
Accesorii, piese de schimb și utilaje
Accesoriile, piesele de schimb și utilajele livrate cu un echipament, o mașină, un aparat sau un vehicul, care fac parte din echiparea normală și sunt incluse în preț sau nu sunt facturate separat, sunt considerate ca formând un tot unitar cu echipamentul, mașina, aparatul sau vehiculul în cauză.
Seturile, așa cum sunt definite în regula generală 3 pentru interpretarea Sistemului armonizat, sunt considerate ca fiind originare atunci când toate articolele componente sunt produse originare. Un set alcătuit din articole originare și neoriginare este considerat ca fiind originar în întregime, cu condiția ca valoarea articolelor neoriginare să nu depășească 15% din prețul franco fabrică al setului.
Pentru a stabili dacă un produs este originar, nu este necesar să se stabilească originea următoarelor elemente care ar putea fi utilizate la fabricarea lui:
(a) energie și combustibil;
(b) instalații și echipamente, inclusiv produsele care trebuie utilizate pentru întreținerea acestora;
(c) mașini, unelte, matrițe și tipare; piese de schimb și materiale folosite la întreținerea echipamentelor și a clădirilor; lubrifianți, grăsimi, materiale pentru amestecuri și alte materiale utilizate în producție sau pentru funcționarea echipamentelor și a clădirilor; mănuși, ochelari, încălțăminte, îmbrăcăminte, echipamente de siguranță și furnituri; echipamente, dispozitive și furnituri utilizate pentru testarea sau inspecția mărfii; catalizatori și solvenți; și
(d) alte mărfuri care nu intră și care nu sunt destinate să intre în compoziția finală a produsului.
1. Dacă pentru prelucrarea sau transformarea unui produs sunt utilizate materiale fungibile originare și neoriginare, autoritățile guvernamentale competente pot, la cererea scrisă a operatorilor economici, să autorizeze gestionarea materialelor utilizând metoda de separare contabilă, fără ca aceste materiale să fie păstrate în stocuri separate.
2. Autoritățile guvernamentale competente pot acorda autorizația menționată la alineatul (1) sub rezerva oricăror condiții pe care le consideră adecvate.
3. Autorizația se acordă numai dacă prin utilizarea metodei separării contabile se poate garanta că numărul de produse obținute care pot fi considerate originare din Uniune sau din Singapore este, în orice moment, același cu numărul de produse care ar fi fost obținute utilizând o metodă de separare fizică a stocurilor.
4. Dacă sunt autorizate, se aplică metode precum costul mediu ponderat, ultimul intrat-primul ieșit sau primul intrat-primul ieșit, iar aplicarea lor se înregistrează conform principiilor generale de contabilitate aplicabile în Uniune sau în Singapore, în funcție de locul fabricării produsului.
5. Un producător care utilizează metoda separării contabile întocmește sau solicită declarații de origine pentru cantitățile de produse care pot fi considerate originare din partea exportatoare. La cererea autorităților vamale sau a autorităților guvernamentale competente ale părții exportatoare, beneficiarul furnizează o declarație privind modul în care au fost gestionate cantitățile respective.
6. Autoritățile guvernamentale competente monitorizează utilizarea autorizației menționate la alineatul (3) și o pot retrage dacă producătorul o utilizează abuziv sau nu îndeplinește oricare dintre celelalte condiții prevăzute de prezentul protocol.
Principiul teritorialității
1. Condițiile prevăzute în secțiunea 2 privind dobândirea caracterului originar trebuie îndeplinite fără întrerupere în cadrul unei părți.
2. Dacă mărfurile originare exportate din una dintre părți în altă țară care nu este parte la prezentul acord sunt returnate, ele trebuie considerate ca fiind neoriginare, cu excepția cazului în care se poate demonstra într-un mod considerat satisfăcător de către autoritățile vamale:
(a) că mărfurile returnate sunt aceleași cu cele care au fost exportate; și
(b) că ele nu au făcut obiectul niciunei operațiuni în afara celor necesare pentru conservarea lor în stare bună în perioada în care s-au aflat pe teritoriul părții terțe sau în timpul exportării lor.
Nemodificare
1. Produsele declarate la import într-o parte trebuie să fie aceleași cu cele exportate din cealaltă parte din care se consideră că sunt originare. Ele trebuie să nu fi fost modificate, transformate în orice fel sau supuse altor operațiuni în afara celor necesare păstrării lor în stare bună sau în afara celor de adăugare sau aplicare de marcaje, etichete, sigilii sau orice alte documente pentru a asigura respectarea cerințelor interne specifice ale părții importatoare, înainte de a fi declarate la import.
2. Depozitarea produselor sau a transporturilor este permisă cu condiția ca acestea să rămână sub supraveghere vamală în țara sau țările de tranzit.
3. Fără a aduce atingere dispozițiilor secțiunii 5, este permisă divizarea transporturilor, dacă este efectuată de către exportator sau sub răspunderea acestuia, cu condiția ca transporturile să rămână sub supraveghere vamală în țara sau țările de tranzit.
4. Se consideră că dispozițiile alineatelor (1)-(3) sunt respectate, cu excepția cazurilor în care autoritățile vamale au motive să creadă contrariul; în astfel de cazuri, autoritățile vamale pot solicita declarantului să facă dovada conformității, care poate fi prezentată prin orice mijloace, inclusiv documente contractuale de transport, cum ar fi conosamente, sau dovezi factuale sau concrete bazate pe marcarea sau numerotarea coletelor sau orice alte dovezi legate de mărfurile în sine.
1. Produsele originare trimise pentru a fi expuse într-o altă țară decât părțile și vândute după expoziție pentru a fi importate pe teritoriul unei părți beneficiază la import de dispozițiile prezentului acord, cu condiția să se demonstreze, într-un mod considerat satisfăcător de către autoritățile vamale:
(a) că un exportator a expediat aceste produse dintr-o parte în țara în care are loc expoziția și că le-a expus acolo;
(b) că produsele au fost vândute sau cedate în alt mod de exportatorul respectiv unui destinatar din una dintre părți;
(c) că produsele au fost expediate în timpul desfășurării expoziției sau imediat după aceea în statul în care au fost trimise pentru expoziție; și
(d) că, din momentul în care au fost expediate pentru a fi expuse, produsele nu au fost utilizate în alte scopuri decât prezentarea la expoziția respectivă.
2. Se eliberează sau se întocmește în conformitate cu dispozițiile secțiunii 5 o declarație de origine, care se prezintă în condiții normale autorităților vamale din partea importatoare. Declarația trebuie să indice denumirea și adresa expoziției. Dacă este necesar, se pot solicita dovezi documentare suplimentare referitoare la condițiile în care au fost expuse produsele.
3. Alineatul (1) se aplică tuturor expozițiilor, târgurilor sau manifestărilor publice similare cu caracter comercial, industrial, agricol sau artizanal care nu sunt organizate în scopuri private în magazine sau spații comerciale care au ca scop vânzarea de produse străine și pe durata cărora produsele rămân sub control vamal.
Interzicerea drawback-ului sau a scutirii de taxe vamale
1. Materialele neoriginare utilizate la fabricarea produselor originare din Uniune sau din Singapore pentru care se eliberează sau se întocmește o declarație de origine în conformitate cu dispozițiile secțiunii 5 nu beneficiază nici în Uniune, nici în Singapore de drawback sau de scutiri de taxe vamale de orice tip.
2. Interdicția prevăzută la alineatul (1) se aplică oricărui aranjament în vederea rambursării, remiterii sau neplății parțiale sau totale a taxelor vamale sau a taxelor cu efect echivalent aplicabile în Uniune sau în Singapore materialelor utilizate la fabricare, în cazul în care această rambursare, remitere sau neplată se aplică, în mod expres sau în fapt, atunci când produsele obținute din aceste materiale sunt exportate, dar nu și când sunt destinate consumului național.
3. Exportatorul produselor acoperite de o declarație de origine trebuie să poată prezenta în orice moment, la cererea autorităților vamale, toate documentele necesare care atestă că pentru materialele neoriginare utilizate la fabricarea produselor respective nu s-a obținut niciun drawback și că toate taxele vamale sau taxele cu efect echivalent aplicabile respectivelor materiale au fost efectiv achitate.
4. Dispozițiile alineatelor (1)-(3) se aplică, de asemenea, ambalajelor în sensul articolului 7 (Unitatea care trebuie luată în considerare) alineatul (2), accesoriilor, pieselor de schimb și utilajelor în sensul articolului 8 (Accesorii, piese de schimb și utilaje) și produselor din seturi în sensul articolului 9 (Seturi), atunci când aceste elemente nu sunt originare.
5. Dispozițiile alineatelor (1)-(4) se aplică numai materialelor care intră sub incidența prezentului protocol.
1. Produsele originare din Uniune, la importul în Singapore, și produsele originare din Singapore, la importul în Uniune, beneficiază de tratamentul tarifar preferențial prevăzut în prezentul acord pe baza prezentării unei declarații (denumite în continuare „declarație de origine”). Declarația de origine se furnizează pe o factură sau pe orice alt document comercial care descrie produsul originar într-o măsură suficient de detaliată pentru a permite identificarea acestuia.
2. Produsele originare în sensul prezentului protocol beneficiază, în cazurile indicate la articolul 22 (Scutiri de la declarația de origine), de tratamentul tarifar preferențial prevăzut în prezentul acord, fără a fi necesară prezentarea vreunuia dintre documentele menționate la alineatul (1).
Condiții pentru întocmirea unei declarații de origine
1. Declarația de origine prevăzută la articolul 16 (Cerințe generale) poate fi întocmită:
(a) în Uniune:
(i) de către un exportator în sensul articolului 18 (Exportator autorizat); sau
(ii) de către un exportator pentru orice transport constituit din unul sau mai multe colete care conțin produse originare a căror valoare totală nu depășește 6 000 EUR.
(b) în Singapore, de către un exportator care:
(i) este înregistrat la autoritatea competentă și a primit un număr de entitate unic; și
(ii) respectă dispozițiile legale pertinente din Singapore privind întocmirea declarațiilor de origine.
2. O declarație de origine poate fi întocmită dacă produsele în cauză pot fi considerate produse originare din Uniune sau din Singapore și îndeplinesc celelalte condiții prevăzute în prezentul protocol.
3. Exportatorul care întocmește o declarație de origine trebuie să poată prezenta în orice moment, la cererea autorităților vamale din partea exportatoare, toate documentele adecvate menționate la articolul 23 (Documente justificative) care dovedesc caracterul originar al produselor în cauză, precum și îndeplinirea celorlalte condiții prevăzute în prezentul protocol.
4. Exportatorul întocmește declarația de origine prin dactilografierea, imprimarea sau tipărirea pe factură, pe nota de livrare sau pe orice alt document comercial, a declarației al cărei text figurează în anexa E la prezentul protocol, în conformitate cu legislația internă din partea exportatoare. Dacă declarația este completată de mână, ea trebuie scrisă cu cerneală și cu majuscule. În cazul exporturilor din Singapore, declarația de origine trebuie întocmită folosind versiunea în limba engleză, iar în cazul exporturilor din Uniune, declarația de origine poate fi întocmită în una dintre versiunile lingvistice din anexa E la prezentul protocol.
5. Declarațiile de origine poartă semnătura olografă originală a exportatorului. Un exportator autorizat în sensul articolului 18 (Exportator autorizat) nu este obligat să semneze aceste declarații, cu condiția să prezinte autorităților vamale din partea exportatoare un angajament scris prin care își asumă întreaga responsabilitate pentru orice declarație de origine care îl identifică, ca și când aceasta ar purta semnătura lui olografă.
6. Prin derogare de la alineatul (1), o declarație de origine poate fi întocmită în mod excepțional după efectuarea exportului („declarație retroactivă”), cu condiția să fie prezentată în partea importatoare în termen de cel mult doi ani, în cazul Uniunii, și un an, în cazul Republicii Singapore, după intrarea mărfurilor pe teritoriu.
1. Autoritățile vamale din statele membre ale Uniunii pot autoriza orice exportator care exportă produse reglementate de prezentul acord să întocmească declarații de origine, indiferent de valoarea produselor în cauză (denumit în continuare „exportator autorizat”). Exportatorul care solicită o astfel de autorizație trebuie să ofere autorităților vamale, într-un mod considerat satisfăcător de către acestea, toate garanțiile necesare pentru verificarea caracterului originar al produselor și a îndeplinirii celorlalte condiții prevăzute de prezentul protocol.
2. Autoritățile vamale din statele membre ale Uniunii pot acorda statutul de exportator autorizat sub rezerva oricăror condiții pe care le consideră adecvate.
3. Autoritățile vamale din statele membre ale Uniunii acordă exportatorului autorizat un număr de autorizație vamală, care trebuie să figureze pe declarația de origine.
4. Autoritățile vamale din statele membre ale Uniunii monitorizează utilizarea autorizației de către exportatorul autorizat.
5. Autoritățile vamale din statele membre ale Uniunii pot retrage autorizația în orice moment. Ele iau această măsură atunci când exportatorul autorizat nu mai oferă garanțiile menționate la alineatul (1), nu mai îndeplinește condițiile prevăzute la alineatul (2) sau abuzează în orice fel de autorizație.
Valabilitatea declarației de origine
1. O declarație de origine este valabilă timp de douăsprezece luni de la data emiterii sale în partea exportatoare. Tratamentul tarifar preferențial se solicită în acest interval de timp autorităților vamale ale părții importatoare.
2. Declarațiile de origine care sunt prezentate autorităților vamale din partea importatoare după expirarea termenului de prezentare prevăzut la alineatul (1) pot fi acceptate în scopul aplicării tratamentului preferențial, atunci când nerespectarea termenului de depunere a acestor documente se datorează unor împrejurări excepționale.
3. În cazuri de prezentare tardivă diferite de cele menționate la alineatul (2), autoritățile vamale din partea importatoare pot accepta declarațiile de origine atunci când produsele le-au fost prezentate înainte de expirarea termenului respectiv.
Depunerea declarației de origine
În scopul solicitării tratamentului tarifar preferențial, declarațiile de origine trebuie prezentate autorităților vamale din partea importatoare în conformitate cu procedurile aplicabile în partea respectivă. Aceste autorități pot solicita o traducere a declarației de origine.
Importul eșalonat
Atunci când, la cererea importatorului și în condițiile stabilite de autoritățile vamale din partea importatoare, produsele demontate sau nemontate în sensul regulii generale 2(a) din Sistemul armonizat, încadrate la secțiunile XVI și XVII sau la pozițiile 7308 și 9406 din Sistemul armonizat sunt importate eșalonat, autorităților vamale li se prezintă o singură declarație de origine pentru aceste produse, în momentul importului primei tranșe.
Scutiri de la declarația de origine
1. Produsele expediate sub formă de colete mici unor persoane particulare de către alte persoane particulare sau care fac parte din bagajul personal al călătorilor sunt considerate produse originare, fără a fi necesară prezentarea unei declarații de origine, cu condiția ca respectivele produse să constituie importuri lipsite de caracter comercial și să fie declarate ca îndeplinind condițiile prezentului protocol și să nu existe nicio îndoială în ceea ce privește veridicitatea acestei declarații. În cazul produselor expediate prin poștă, această declarație se poate face prin completarea unei declarații vamale CN22/CN23 sau a unei foi anexate la documentul respectiv.
2. Importurile ocazionale care constau doar în produse rezervate uzului personal al destinatarilor sau al călătorilor sau al familiilor acestora sunt considerate ca fiind lipsite de caracter comercial, dacă este evident, date fiind natura și cantitatea lor, că aceste produse nu au un scop comercial.
3. Valoarea totală a produselor respective nu poate depăși 500 EUR în cazul coletelor de mici dimensiuni sau 1 200 EUR în cazul produselor care fac parte din bagajul personal al călătorilor.
Documentele menționate la articolul 17 (Condiții pentru întocmirea unei declarații de origine) alineatul (3) utilizate pentru a atesta faptul că produsele acoperite de o declarație de origine pot fi considerate produse originare din Uniune sau din Singapore și că îndeplinesc celelalte condiții din prezentul protocol pot fi prezentate, inter alia, sub următoarele forme:
(a) dovada directă a operațiunilor efectuate de către exportator sau de către furnizor pentru a obține mărfurile respective, care se regăsește, de exemplu, în conturile sale sau în contabilitatea sa internă;
(b) documente care dovedesc caracterul originar al materialelor utilizate, eliberate sau întocmite în una dintre părți, atunci când aceste documente sunt utilizate în conformitate cu legislația internă; sau
(c) documente care dovedesc prelucrarea sau transformarea materialelor în una dintre părți, întocmite sau eliberate într-o parte, atunci când aceste documente sunt utilizate în conformitate cu legislația internă.
Păstrarea declarației de origine și a documentelor justificative
1. Exportatorul care întocmește o declarație de origine păstrează timp de cel puțin trei ani o copie a acestei declarații, precum și documentele prevăzute la articolul 17 (Condiții pentru întocmirea unei declarații de origine) alineatul (3).
2. Autoritățile vamale din partea importatoare păstrează timp de cel puțin trei ani declarațiile de origine care le-au fost prezentate.
3. Fiecare parte, în conformitate cu legislația și reglementările proprii, permite exportatorilor de pe teritoriul său să păstreze documente sau evidențe pe orice suport, cu condiția ca documentele sau evidențele să poată fi recuperate și imprimate.
Neconcordanțe și erori formale
1. Constatarea unor mici neconcordanțe între mențiunile care apar în declarația de origine și cele care apar în documentele prezentate biroului vamal în vederea îndeplinirii formalităților de import pentru produsele respective nu duce ipso facto la considerarea declarației de origine ca fiind nulă și neavenită, dacă se stabilește în mod adecvat că acest document corespunde produselor prezentate.
2. Erorile formale evidente, cum sunt erorile de dactilografiere dintr-o declarație de origine, nu ar trebui să ducă la refuzarea documentului dacă nu sunt de natură să creeze dubii în privința corectitudinii declarațiilor din document.
Sume exprimate în euro
1. Pentru aplicarea dispozițiilor articolului 17 (Condiții pentru întocmirea unei declarații de origine) alineatul (1) litera (a) punctul (ii) și ale articolului 22 (Scutiri de la declarația de origine) alineatul (3) atunci când produsele sunt facturate în altă monedă decât euro, sumele exprimate în monedele naționale ale statelor membre ale Uniunii, echivalente cu sumele exprimate în euro, se fixează anual de către fiecare dintre țările în cauză.
2. Un transport beneficiază de dispozițiile articolului 17 (Condiții pentru întocmirea unei declarații de origine) alineatul (1) litera (a) punctul (ii) și ale articolului 22 (Scutiri de la declarația de origine) alineatul (3) pe baza monedei în care este emisă factura, în conformitate cu suma fixată de către partea în cauză.
3. Sumele care se utilizează într-o monedă națională oarecare reprezintă echivalentul în această monedă a sumelor exprimate în euro în prima zi lucrătoare din luna octombrie. Aceste sume se comunică Comisiei Europene înainte de 15 octombrie și se aplică de la 1 ianuarie anul următor. Comisia Europeană comunică sumele respective tuturor țărilor în cauză.
4. Un stat membru al Uniunii poate rotunji în plus sau în minus suma rezultată din conversia în moneda sa națională a unei sume exprimate în euro. Suma rotunjită nu poate să difere cu mai mult de 5% de suma care rezultă din conversie. Un stat membru al Uniunii poate menține neschimbată contravaloarea în moneda sa națională a unei sume exprimate în euro dacă, la momentul ajustării anuale prevăzute la alineatul (3), conversia sumei respective, înainte de orice rotunjire, duce la o creștere cu mai puțin de 15% a contravalorii în moneda națională. Contravaloarea în moneda națională poate fi menținută neschimbată în cazul în care conversia ar duce la o scădere a acestei contravalori.
5. Sumele exprimate în euro fac obiectul unei reexaminări de către părți în cadrul Comitetului pentru vamă creat în conformitate cu articolul 16.2 (Comitete specializate) la cererea Uniunii sau a Republicii Singapore. În cadrul acestei reexaminări, părțile analizează oportunitatea păstrării efectelor limitelor în cauză în termeni reali. În acest scop, părțile pot, prin decizie a Comitetului pentru vamă, să modifice valorile exprimate în euro.
1. Autoritățile vamale ale părților își comunică reciproc, prin intermediul Comisiei Europene, adresele autorităților vamale responsabile cu verificarea declarațiilor de origine.
2. Pentru a asigura aplicarea corespunzătoare a prezentului protocol, părțile își acordă reciproc asistență, prin intermediul autorităților competente, pentru verificarea autenticității declarațiilor de origine și a exactității informațiilor furnizate în aceste documente.
Verificarea declarațiilor de origine
1. Controlul ulterior al declarațiilor de origine se efectuează prin sondaj sau ori de câte ori autoritățile vamale ale părții importatoare au suspiciuni întemeiate în ceea ce privește autenticitatea acestor documente, caracterul originar al produselor respective sau respectarea celorlalte condiții prevăzute de prezentul protocol.
2. În vederea aplicării dispozițiilor de la alineatul (1), autoritățile vamale din partea importatoare trimit, dacă a fost depusă, declarația de origine sau o copie a acestui document autorităților vamale din partea exportatoare indicând, dacă este cazul, motivele care justifică efectuarea unei verificări. În sprijinul cererii de efectuare a verificării, autoritățile transmit orice documente și informații obținute care indică faptul că datele furnizate în declarația de origine sunt incorecte.
3. Verificarea se efectuează de către autoritățile vamale din partea exportatoare. În acest scop, ele au dreptul să solicite orice dovadă și să efectueze orice verificare a conturilor exportatorului sau orice alt control pe care îl consideră adecvat.
4. În cazul în care autoritățile vamale din partea importatoare decid să suspende acordarea tratamentului preferențial produselor în cauză în așteptarea rezultatelor verificării, ele îi acordă importatorului liberul de vamă pentru produse, sub rezerva măsurilor de precauție pe care le consideră necesare. Un tratament preferențial suspendat se reinstituie cât mai curând posibil după ce autoritățile vamale ale părții importatoare confirmă caracterul originar al produselor în cauză sau îndeplinirea celorlalte condiții prevăzute de prezentul protocol.
5. Autoritățile vamale care solicită verificarea sunt informate asupra rezultatelor acesteia în cel mai scurt timp. Aceste rezultate trebuie să indice în mod clar dacă documentele sunt autentice și dacă produsele în cauză pot fi considerate ca fiind produse originare din una dintre părți și dacă îndeplinesc celelalte condiții prevăzute în prezentul protocol.
6. În cazul unor suspiciuni întemeiate și în absența unui răspuns în termen de zece luni de la data cererii de efectuare a verificării sau în cazul în care răspunsul nu conține informații suficiente pentru a stabili autenticitatea documentului respectiv sau originea reală a produselor, autoritățile vamale care solicită verificarea refuză dreptul la tratament preferențial, în afara unor circumstanțe excepționale.
1. În cazurile în care rezultatele procedurii de verificare sau orice alte informații esențiale existente par să indice că sunt încălcate dispozițiile prezentului protocol, partea exportatoare, din proprie inițiativă sau la cererea celeilalte părți, efectuează anchetele necesare sau ia măsurile care se impun pentru ca aceste anchete să fie efectuate de urgență în vederea identificării și a prevenirii unor astfel de încălcări. Rezultatele acestor anchete se comunică părții care solicită verificarea.
2. Partea care solicită verificarea poate asista la anchetă, sub rezerva condițiilor care pot fi stabilite de autoritatea competentă din partea exportatoare.
3. Atunci când una dintre părți constată, pe baza unor informații obiective, o absență repetată1 a cooperării administrative în baza prezentei secțiuni sau comiterea sistematică și intenționată a unor fraude de către cealaltă parte, partea vizată poate suspenda temporar tratamentul preferențial acordat produsului sau produselor în cauză, în conformitate cu alineatul (4).
4. Aplicarea unei suspendări temporare are loc în următoarele condiții:
(a) partea care a făcut o constatare, în conformitate cu alineatul (3), informează fără întârzieri nejustificate Comitetul pentru comerț instituit în temeiul articolului 16.1 (Comitetul pentru comerț) cu privire la constatarea sa, comunicându-i acestuia informațiile obiective și recomandarea sa cu privire la măsurile care trebuie luate. La primirea unei astfel de notificări, Comitetul pentru comerț deliberează cu privire la acțiunile care trebuie întreprinse, pe baza tuturor informațiilor pertinente și a constatărilor obiective, pentru a ajunge la o soluție acceptabilă pentru ambele părți. În perioada consultărilor menționată mai sus, produsul sau produsele în cauză beneficiază de tratamentul preferențial;
(b) atunci când părțile demarează consultări în cadrul Comitetului pentru comerț și nu ajung la o soluție acceptabilă în termen de trei luni de la data notificării, partea vizată poate suspenda temporar tratamentul preferențial acordat produsului sau produselor în cauză, în măsura în care acest lucru este strict necesar pentru a răspunde preocupărilor părții. Această suspendare temporară se notifică, fără întârzieri nejustificate, Comitetului pentru comerț;
(c) suspendările temporare prevăzute în prezentul articol trebuie să fie proporționale cu impactul asupra intereselor financiare ale părții în cauză care rezultă din situația care a dat naștere constatării părții menționate la alineatul (3). Ele nu pot depăși o perioadă de șase luni, care poate fi reînnoită dacă până la data expirării sale nu s-a produs nicio schimbare esențială a condițiilor care au condus la suspendarea inițială; și
(d) suspendările temporare și prelungirile lor eventuale se notifică imediat după adoptare Comitetului pentru comerț. Ele fac obiectul unor consultări periodice în cadrul Comitetului pentru comerț, în special în vederea încetării lor de îndată ce condițiile pentru aplicarea lor nu mai sunt întrunite.
1. Atunci când apar litigii legate de procedurile de verificare prevăzute la articolul 28 (Verificarea declarațiilor de origine) care nu pot fi soluționate între autoritățile competente care au solicitat verificarea și autoritățile competente responsabile cu efectuarea acesteia sau atunci când aceste litigii ridică o problemă de interpretare a prezentului protocol, ele se înaintează Comitetului pentru vamă instituit în temeiul articolului 16.2 (Comitete specializate).
2. Toate litigiile dintre importator și autoritățile competente din partea importatoare se soluționează în conformitate cu legislația părții respective.
Părțile prevăd proceduri pentru aplicarea de sancțiuni oricărei persoane care întocmește sau solicită întocmirea unui document care conține date inexacte în scopul obținerii unui tratament tarifar preferențial pentru produse.
Aplicarea prezentului protocol
1. Termenul „Uniune” nu acoperă Ceuta și Melilla.
2. Atunci când sunt importate în Ceuta și Melilla, produsele originare din Singapore beneficiază în toate privințele de același regim vamal care este aplicat produselor originare de pe teritoriul vamal al Uniunii în temeiul Protocolului nr. 2 la Actul de aderare a Regatului Spaniei și a Republicii Portugheze la Uniune. Singapore acordă importurilor de produse care intră sub incidența acordului și sunt originare din Ceuta și Melilla același regim vamal pe care îl acordă produselor importate din Uniune și originare din aceasta.
3. În sensul aplicării alineatului (2) privind produsele originare din Ceuta și Melilla, prezentul protocol se aplică mutatis mutandis, sub rezerva condițiilor speciale prevăzute la articolul 33 (Condiții speciale).
1. Cu condiția să fi fost transportate direct, în conformitate cu dispozițiile articolului 13 (Nemodificare), sunt considerate ca fiind:
(a) produse originare din Ceuta și Melilla:
(i) produsele obținute în întregime în Ceuta și Melilla;
(ii) produsele obținute în Ceuta și Melilla la fabricarea cărora au fost utilizate alte produse decât cele menționate la litera (a), cu condiția ca:
(aa) respectivele produse să fi fost supuse unor prelucrări sau transformări suficiente în sensul articolului 5 (Produse prelucrate sau transformate suficient); sau
(bb) aceste produse să fie originare din una dintre părți, cu condiția ca ele să fi fost supuse unor operațiuni de prelucrare și transformare care nu se limitează la operațiunile menționate la articolul 6 (Prelucrări sau transformări insuficiente);
(b) produse originare din Singapore:
(i) produsele obținute în întregime în Singapore;
(ii) produsele obținute în Singapore la fabricarea cărora au fost utilizate alte produse decât cele menționate la litera (a), cu condiția ca:
(bb) aceste produse să fie originare din Ceuta și Melilla sau din Uniune, cu condiția să fi fost supuse unor operațiuni de prelucrare și transformare care nu se limitează la operațiunile menționate la articolul 6 (Prelucrări sau transformări insuficiente).
2. Ceuta și Melilla sunt considerate un singur teritoriu.
3. Exportatorul sau reprezentantul său autorizat indică mențiunile „Singapore”, respectiv „Ceuta și Melilla” în declarațiile de origine pentru produsele originare din aceste teritorii.
4. Autoritățile vamale spaniole sunt responsabile cu aplicarea prezentului protocol în Ceuta și Melilla.
Modificarea prezentului protocol
Părțile pot, prin decizie a Comitetului pentru vamă instituit în conformitate cu articolul 16.2 (Comitete specializate), să modifice dispozițiile prezentului protocol.
Ca urmare a încheierii unui acord de liber schimb între Uniune și una sau mai multe țări membre ASEAN, părțile pot, prin decizie a Comitetului pentru vamă instituit în conformitate cu articolul 16.2 (Comitete specializate), să modifice sau să adapteze prezentul protocol, în special anexa C la care se face trimitere la articolul 3 (Cumulul de origine) alineatul (7), pentru a asigura coerența între regulile de origine aplicabile în contextul schimburilor preferențiale între țările membre ASEAN și Uniune.
Dispoziții tranzitorii privind mărfurile aflate în tranzit sau în antrepozit
Prezentul acord se poate aplica mărfurilor care sunt conforme cu dispozițiile prezentului protocol și care, la data intrării în vigoare a prezentului acord, sunt în tranzit sau sunt stocate temporar în părți, în antrepozite vamale sau în zone libere, cu condiția prezentării către autoritățile vamale ale părții importatoare, în termen de 12 luni de la data respectivă, a unei declarații de origine întocmite retroactiv și, la cerere, a documentelor care atestă că mărfurile au fost transportate direct, în conformitate cu articolul 13 (Nemodificare).